b"\n_START_ARTICLE_\nTemple d'Hera (Paestum)\n_START_SECTION_\nArquitectura\n_START_PARAGRAPH_\nEl temple, d\xc3\xb2ric, per\xc3\xadpter, ene\xc3\xa0stil, que pertany a l'arquitectura de l'\xc3\xa8poca arcaica, conserva en l'actualitat la per\xc3\xadstasi completa de 9 x18 columnes (incloses les acantonades), l'arquitrau, part del fris i els fonaments de la cella. _NEWLINE_En total, la per\xc3\xadstasi t\xc3\xa9 50 columnes, i en tenir nou columnes al lateral curt, que \xc3\xa9s inusual, denota el model arcaic de l'edifici i obliga a tenir una columnata axial a la cella. En aquest cas, s\xc3\xb3n vuit columnes, de les quals, les dels extrems estan unides a les parets interiors del naos. A m\xc3\xa9s a m\xc3\xa9s, disposa d'un pronaos amb tres columnes entre antas, i un opist\xc3\xb2dom._NEWLINE_Les dimensions de la planta s\xc3\xb3n de 24,5 X 54,3 m i respecta el model d'analogia grega. El tra\xc3\xa7at respon a la proporci\xc3\xb3 4 X 9, que \xc3\xa9s la mateixa que la del Parten\xc3\xb3, la cella t\xc3\xa9 la proporci\xc3\xb3 2 X 7 i el naos 2 X 5._NEWLINE_\xc3\x89s un cas singular en l'arquitectura d\xc3\xb2rica, ja que la decoraci\xc3\xb3 del collar\xc3\xad del capitell d\xc3\xb2ric est\xc3\xa0 disposta amb fulles i beines a l'equ\xc3\xad rodejat per flors de lotus i rosetes. Aquesta decoraci\xc3\xb3 es deriva de models mic\xc3\xa8nics. La coronaci\xc3\xb3 del temple estava realitzada amb terracota pintada de falses canaletes amb cap de lle\xc3\xb3 i acabava amb antefixes en forma de palmeta. _NEWLINE_Les columnes, de 4,68 m d'al\xc3\xa7ada, tenen una \xc3\xa8ntasi molt clara, mentre que l'equ\xc3\xad del capitell \xc3\xa9s molt aplatat i l'\xc3\xa0bac molt allargat."